Prosjektbeskrivelse, 4/5. utkast

Kropp og smerte i Emily Brönte’s *Wuthering Heights*

Jeg ønsker å skrive om *Wuthreing Heights* av Emily Brontë, der jeg skal utføre en karakteranalyse som belyser forskjellene mellom det tradisjonelle og det moderne i de forskjellige hovedpersonene. Denne nærlesningen vil fokusere på hvordan karakterene viser smerte, og hvordan dette fører dem inn i forskjellige sinnstilstander.

Min interesse for *Wuthering Heights* og dens karakterregister stammer fra en sterk interesse for det tragiske i den gotiske romanen. Gjennom å utføre en slik karakteranalyse kan jeg fordype meg i de ulike karakterene og virkelig prøve å forstå hva som driver dem inn i galskapen. Etter min første lesning av boken ble jeg også svært interessert i hvordan karakterene var skrevet på, og at ingen av dem egentlig var karakterer å heie på eller like, noe som for meg skapte en trang til å utforske hvorfor karakterene er som de er, og hvorfor jeg fikk en sterk tilknytning til disse karakterene som egentlig er umulige å like.

Gjennom karakteranalysen kommer jeg inn på temaer som galskap, og det som gjerne er definert som moderne mentale problemer som spiseforstyrrelser, dette i henhold til Catherine Linton sin siste graviditet der hun bokstavelig talt visner vekk, som også er et spill på tittelen *Wuthering Heights*, hun forvitrer «withering» og bruker sin egen kropp som en måte å vise styrke og makt over seg selv på. Tanken om å diskutere spiseforstyrrelser, og da spesielt anoreksi i en viktoriansk roman er ikke et helt nytt konsept og forfattere som Helen Malson med *The Thin Woman*, Elisabeth Grosz med *Volatile Bodies* og Anna Krugovoy Silver med *Victorian Literature and the Anorexic Body* har skrevet mye om den anorektiske kroppen, og det er disse tre forfatterne jeg vil lese mer av for å finne informasjon rundt dette temaet.

Anna Silver skriver blant annet om *Shirley* og *Villette*, men med bakgrunn av at Charlotte Bronë og Emily Brontë skrev ut i fra den samme virkeligheten ønsker jeg å bruke Silver sin tekning rundt anoreksi i den Viktorianske tiden. Hun skriver, I henhold til Charlotte Brontë sine kvinnelige karakterer at

*«womens lack of appetite (or inability to eat) is not an innate sign of feminine «nature» [...] but represents in large part a criticism of women’s social roles, most specifically women’s inability, because of contructions of femininity to speak their desires”* (Silver, 2006)

Dette er et interessant utgangspunkt med tanke på min under-metode der jeg fokuserer på en mer feministisk nærlesning av boken. Samtidig, når det snakkes om språk er det kanskje også viktig å påpeke språket, og spesielt det å miste språket gjennom å vokse fra et relativt uregjerlig barn til en voksen dannet kvinne, som for eksempel Catherine. Jeg er fortsatt usikker på om det er Burke eller Kant sin tenkning rundt dette med språket og vår dømmekraft om det sublime som kan være best å dykke videre inn i. Men det er her tanken rundt det sublime utvikler seg for meg – at man som kvinne må bruke kroppen sin for å uttrykke seg, fordi de ikke kunne uttrykke seg gjennom språket.

Bakgrunnen for mitt ønske om å utforske spiseforstyrrelse og det mentale baseres på en annen masteroppgave kalt *The Method in the Madwoman* skrevet av Ivy E. Poitras fra University of Albany der i et lite avsnitt skriver om Catherine og hennes forvitring. Denne hypotesen er ikke videreutviklet i like stor grad som jeg ønsker, og derfor vil jeg bruke mye av oppgaven min på denne hypotesen rundt anoreksi hos Catherine.

Min nærlesning vil også baseres på en feministisk lesning av romanen, og mye av forskningstradisjonen jeg undersøker vil da være feministisk. Av feministiske teoretikere ønsker jeg å videre lese mer av Elisabeth Grosz, samt se på Nadine Muller sin artikkel om den mannlige kroppen i viktoriansk litteratur. Susan Bordo er også en interessant feministisk teoretiker som jeg ønsker å bruke i min oppgave, og da spesielt hennes bok Volatile Bodies.

En annen del-problemstilling jeg ønsker å undersøke nærmere, som også baserer seg på min feministiske lesning, er hvordan den mannlige rollen blir beskrevet rent følelsesmessig, og om mannen i den viktorianske tiden har en måte å uttrykke seg emosjonelt på, og om det er mangelen av måter å uttrykke seg på følelsesmessig som fører karakterene mot et utbrudd i det moderne samfunsskiftet.

Jeg skal også undersøke temaet rundt følelsesliv hos menn og hvordan de utrykker disse emosjonene. Og som et grunnproblem ønsker jeg da først å undersøke følelsesliv beskrevet i viktoriansk tid for å så implementere denne kunnskapen til de mannlige karakterene i boken. Et annet spørsmål man kan stille knyttet til følelsesliv og emosjonelle utrykk er om selve smerten er et modernitetsproblem der smerte blir uttrykt gjennom forvitring og forfall jf. Naturen og institusjonene, det tradisjonelle og det moderne. Klaus Theweleit sin forskning rundt temaet om menn og smerte er noe jeg da ønsker å se nærmere på, men som jeg enda ikke har fått lest meg opp på.

Jeg har brukt mye tid på å prøve å redefinere mine tanker om «moderne» og «tradisjonelt». Og det jeg tror jeg mener med dette er samfunnsendringene fra det før-institusjonelle til et samfunn som sakte men sikkert blir tatt over av institusjonene. Dette vil jeg da spesielt prøve å knytte til Heathcliff og hans reise fra en samfunsskontruksjon til en annen. Noe annet som da også virker viktig å nevne er det religiøse aspektet, da dette var en tid der kirken også ble en større institusjon, og her se på det hedenske ved Heathcliff.

Jeg kan dog ikke gjøre en karakteranalyse uten å anerkjenne selve fortelleren i romanen. Det er nemlig hushjelpen som forteller historien vi leser. Derfor må jeg stille spørsmål rundt hva dette gjør for romanen, og om det er et mønster i fortellerkoden. Hva gjør det med historien at det er en relativt utenforstående karakter, med mer innsyn hos noen karakterer enn andre, som snakker? I noen tilfeller ønsker jeg også å trekke inn forfatterens liv i min lesning av karakterene, da det videre gjør det mulig å trekke slutninger til hvorfor karakterene er skrevet som de er.

Gjennom min karakteranalyse vil jeg også måtte diskutere temaet rund sjanger og epoke, da romanen er beskrevet som både romantisk og realistisk. I hovedsak beskriver jeg boken som viktoriansk, som i og for seg inngår i både romantikken og realismen, og jeg vil derfor forklare mine tanker rundt dette emnet. Når det gjelder romantikken ønsker jeg også å trekke inn det sublime for å kunne videre utvikle min teori om karakterenes forvitrende psyke. Her kan det være mulig å trekke inn Burke og hans bok *A Philosophical Enquiry Into the Sublime and Beautiful*

For å oppsummere har jeg et overordnet tema som omhandler kropp og smerte i Emily Brontës *Wuthering Heights*. Etter dette har jeg tre underproblemstillinger jeg ønsker å utforske i min masteroppgave. Den første underproblemstillingen omhandler modernitet og tradisjonalisme i romanen, noe som fører meg videre inn i diskusjonen om institusjonalisering. Den andre underproblemstillingen vil ta for seg Catherine Earnshaw sitt følelsesliv og da med et spesielt fokus på hvordan hennes følelsesliv sender hun inn i en mulig spiseforstyrrelse, her vil jeg også hente inn Nelly, hushjelpen, siden det er gjennom henne man hører historien om Catherine Earnshaw. Den tredje underproblemstillingen vil da bygge videre på temaet følelsesliv og kropp, men her vil jeg forholde meg til de mannlige karakterene Heathcliff, Linton og Lockwood. Jeg velger også Lockwood på grunn av hans overordnede plass i romanen. Å koble Lockwood inn i selve karakteranalysen vil også gjøre det enklere å utdype fortellerdiskursen, her vil jeg ta i bruk J. Hillis Miller sin bok *Fiction and Repetition* (1982)og kapittelet «Two Forms of Repetition».

I følge forskningstradisjonen er det også mange som fokuserer på Joseph, og hvor viktig han er i romanen. Et gjennomgående trekk her er fortellerkoden, og da spesielt rettet mot de mindre, men fortsatt like viktige karakterene i boken. De som står på sidelinjen gjennom hele romanen er også de som mulig har mest å si for fortellerkoden.